**ELŐTERJESZTÉS**

**Szombathely Megyei Jogú Város Közgyűlésének**

**2021. június 24-i ülésére**

**Javaslat a helyi közösségi közlekedéssel kapcsolatos döntések meghozatalára**

**I.**

A VOLÁNBUSZ Zrt. 2021. március 29-én megküldte a helyi közforgalmú közlekedési feladatainak ellátásáról szóló 2020. évi tevékenységét bemutató beszámolóját. A megküldött beszámolóban (1. melléklet) **a 2020. évben felmerült önkormányzati ellentételezési igényként 634.326.297,- Ft összeg szerepel**, amely 158.860.868,- Ft-tal haladja meg a VOLÁNBUSZ Zrt. által előzetesen prognosztizált ellentételezést. 2020. évben 268.534.571,- Ft-ot az Önkormányzat ellentételezésként megfizetett, a beszámoló szerint 365.791.726,- Ft összeget kellene ellentételezési igényként Önkormányzatunknak megfizetnie.

2019. évhez képest 2020. évben a menetrendi km teljesítmény 15%-kal csökkent a pandémiás időszak alatt elrendelt menetrend módosítások miatt. A lényegesen lecsökkent kilométerkibocsátással a beszámolóban fel nem oldott ellentmondásban áll az összes kimutatott ráfordítások 6 %-os emelkedése, és ezzel párhuzamosan a közlekedési bevételek aránytalanul magas, 27 %-os csökkenése.

A hatályos közszolgáltatási szerződés 11.3. és 4.6. pontja szerint, ha a tényleges bevételek és költségek az év során jelentős mértékben eltérnek a prognosztizált bevételektől és költségektől a Szolgáltató rendkívüli menetdíjemelést javasolhat. A javaslatban részletesen be kell mutatni, hogy a változást milyen tényezők és milyen mértékben indokolják. A több, mint 30 %-os ellentételezési igény növekedés jelentős mértékben eltér a szerződésben meghatározott prognosztizált ellentételezés mértékétől. A Szolgáltató a szerződésben meghatározott javaslattétellel mindezek ellenére nem élt.

A beszámolóban tett megállapításokkal kapcsolatban az alábbi részletes észrevételeket teszem:

Személyszállítási bevétel: a bevételek 27 %-os (123.521.000,- Ft) csökkenése okaként a beszámoló a járványhelyzet miatti utasszám-csökkenést nevezi meg. Ez a körülmény teljesen független az Önkormányzattól, mint megrendelőtől, ugyanakkor jelentős részben a közszolgáltató tulajdonosa döntéseinek következménye (pl.: a pandémia idején bevezetett központi intézkedések a megváltott bérletek visszaváltására stb.). Az Önkormányzathoz eljuttatott jelzések és saját tapasztalatok szerint pedig a járművezetők az utazási jogosultságot igazoló dokumentumokat (bérletjegy, menetjegy) több alkalommal sem ellenőrizték, sőt előfordult, hogy maga a járművezető bíztatta az utast a jegy nélküli utazásra. Előzek alapján a bevételcsökkenés ezen részének kizárólag Önkormányzatunkra történő, 100 %-os áthárítása méltánytalan Önkormányzatunkkal szemben.

Költségek: a 10%-os bérfejlesztési költség (31.055.000,-Ft), a 13,8 %-os egyéb üzemeltetési költség (5.318.000,- Ft), a 19,6 %-os közvetlen karbantartási költség (36.470.000,- Ft), és a 61,1 %-os közvetett költségek (54.622.000,- Ft) növekedése a veszélyhelyzet idején alkalmazott menetrendi kilométer kibocsátás mellett indokolatlan, különös figyelemmel arra is, hogy Önkormányzatunk a költségeket növelő bizonyos (Önkormányzatunk előtt ismert) intézkedések tekintetében már előre jelezte írásban, hogy ezen költségeket a későbbiekben nem áll módjában megtéríteni.

A beszámolóban meghatározott költségtérítési többletigény álláspontom szerint – a jelenleg rendelkezésre álló információk alapján - nem kellően megalapozott, a jelentős mértékű km teljesítménycsökkentés ellenére több mint 30 %-os ellentételezési igény növekedését Szombathely Megyei Jogú Város Önkormányzata nem fogadhatja el.

2021. április 29-én kelt levelemben felkértem a VOLÁNBUSZ Zrt-t, hogy a beszámoló felülvizsgálatát végezze el a következők szerint:

* a bevételkiesés Önkormányzatot terhelő összegeként 61.760.500,- Ft szerepeltethető;
* a 10%-os bérfejlesztési költséget 31.055.000,- Ft-tal javaslom csökkenteni az elszámolásban;
* a 13,8 %-os egyéb üzemeltetési költséget 5.318.000,- Ft-tal javaslom csökkenteni az elszámolásban;
* a 19,6 %-os közvetlen karbantartási költséget 36.470.000,- Ft-tal javaslom csökkenteni az elszámolásban;
* a 61,1 %-os közvetett költségeket 54.622.000,- Ft-tal javaslom csökkenteni az elszámolásban;

Fentiek alapján Önkormányzatunk 2020. évre az eddig megfizetett 268.534.571,- Ft-on felül 176.566.226,- Ft összegű ellentételezési igényt tarthat elfogadhatónak a jelenlegi információk alapján, így a **teljes 2020. évre jelenleg 445.100.797,- Ft összeget tud ellentételezési igényként elismerni a Volánbusz Zrt-nek.**

Felkértem továbbá a VOLÁNBUSZ Zrt-t, hogy a 2020. évi beszámolójának felülvizsgálatával együtt a 2021. évi előzetes tervkalkuláció alapján a várható, bevételekkel nem fedezett indokolt költségekről is adjon tájékoztatást. A VOLÁNBUSZ Zrt. 2021. május 21-én kelt levelében (2. melléklet) a 2020. évi beszámolójának felülvizsgálatáról, valamint a 2021. évi tervkalkuláció aktualizált adatairól az alábbi tájékoztatást adta:

A bevételek és költségek 2020. évi alakulásáról a VOLÁNBUSZ Zrt. 2020. augusztus 31-én megküldte a 2020. I. féléves közszolgáltatási beszámolóját, amely eredménylevezetésében rögzítettek szerint látható volt, hogy a 2020. évi ellentételezés összege várhatóan meg fogja haladni a prognosztizált mértéket, ezért a VOLÁNBUSZ Zrt. nem ért egyet azzal az észrevétellel, hogy az Önkormányzat nem kapott tájékoztatást a bevételek és költségek alakulásáról.

A pandémiás helyzet hatásaként bevezetett kormányzati intézkedésekre a VOLÁNBUSZ Zrt-nek nem volt ráhatása, emiatt az ellentételezési igény csökkentését nem tartja indokoltnak.

Nem tartja megalapozottnak a bevételcsökkenés autóbuszvezetői magatartására való visszavezetését.

Nem ért egyet a beszámolóban meghatározott bevételkiesés 50 %-os csökkentésével.

A bértámogatás növekmény csökkentését nem tartja indokoltnak.

A karbantartási költség 2020. évi növekményének csökkentését nem tudja elfogadni.

A közvetett költségek költségnövekménye a szervezeti átalakulással függ össze, a társaságállandó működési költsége az általa végzett tevékenységek között felosztásra kerül, ennek összege és aránya eltérő a korábban megszokotthoz képest. Amennyiben a költségnövekedést az Önkormányzat indokolatlannak tartja, úgy a bértámogatás elszámolására sincs a társaságnak lehetősége, így ezeknek a költségtöbbleteknek a kivétele az ellentételezési igényt tovább növeli.

Az üzemeltetési költség növekmény csökkentését nem tudja elfogadni a koronavírus elleni védekezéshez kapcsolódó többletköltségek miatt.

**A VOLÁNBUSZ Zrt. fenntartja a megküldött 2020. évi beszámolóban szereplő 634.326.000,- Ft összegű éves ellentételezési igényét és kéri annak Önkormányzat részéről történő megfizetését.**

**A 2021. évi pénzügyi ellentételezés várható mértékét 773.381.000,- Ft összegben** kalkulálja a VOLÁNBUSZ Zrt. A kalkulációban szereplő önkormányzati ellentételezési összegeket abban az esetben tudja a társaság érvényesnek tekinteni, ha a VOLÁNBUSZ Zrt. 2021. évben részesül bérfejlesztési támogatásban (195.435.00,- Ft). **Támogatás hiányában az önkormányzati ellentételezési összeget 968.816.000,- Ft-ban jelöli meg.**

Fentiekre tekintettel javaslom a Tisztelt Közgyűlésnek, hogy a VOLÁNBUSZ Zrt-vel kezdeményezzünk további egyeztető tárgyalást az 2020. és 2021. évi ellentételezés mértékéről.

**II.**

Szombathely város közigazgatási területén a helyi menetrend szerinti, autóbusszal végzett személyszállításhoz kapcsolódó feladatokat közszolgáltatási szerződés keretében a VOLÁNBUSZ Zrt. látja el. A szerződés 2021. december 31. napjával hatályát veszti és a jelenlegi szolgáltatóval automatikusan nem hosszabbítható meg. Szombathely Megyei Jogú Város Közgyűlése a 32/2021.(II.25.) Pm. számú határozattal nyilvános pályázatot írt ki Szombathely Megyei Jogú Város közigazgatási területén autóbusszal végzett, menetrend szerinti személyszállítási feladatok ellátására. A pályázati felhívás megjelentetése előtt az 1370/2007/EK rendelet 7. cikk (2) bekezdésében előírtaknak megfelelő előzetes tájékoztató közzététele az Európai Unió Hivatalos Lapjában 2019. december 10. napján megtörtént. A pályázati felhívás a Magyar Közlöny mellékleteként megjelenő Hivatalos Értesítőben 2021. március 12. napján jelent meg. A pályázati eljárás során a pályázók kérésére a pályázati kiírást a 126/2021.(V.5.) Pm. számú határozat módosította. A módosítás alapján az ajánlattevőknek lehetősége volt olyan ajánlatot is tennie, amely csökkentett viszonylatszámot és ennek megfelelően csökkentett költségeket tartalmaz, ami nem minősül bírálati szempontnak, de az ajánlattevő nyertessége esetén szerződéses kötelezettségvállalását kell, hogy képezze. A pályázat benyújtásának időpontja 2021. május 12. napjáról 2021. június 2. napjára módosult, a pályázati kiírás módosítása a Magyar Közlöny mellékleteként megjelenő Hivatalos Értesítőben 2021. május 10. napján megjelent. A pályázók kiegészítő tájékoztatás kérése és az azokra adott válaszok a www.szombathely.hu weboldalon mindenki számára megismerhetővé vált.

A pályázati kiírás szerint a kiíró csak az érvényes pályázatokat bírálja el. A pályázati kiírásra határidőben a VOLÁNBUSZ Zrt., valamint a Blaguss Agora Hungary Kft. nyújtott be pályázatot az alábbiak szerint (a pályázatok a közgyűlés és az érintett bizottságok tagjai számára teljes egészében megtekinthetők a Városüzemeltetési és Városfejlesztési Osztályon):

1. pályázó:

|  |  |
| --- | --- |
| **Ajánlattevő megnevezése:** | VOLÁNBUSZ Zrt. |
| **Ajánlattevő székhelye** | 1091 Budapest, Üllői út 131.  |
| **Ajánlattevő cégjegyzék száma** | Cg. 01-10-042156 |
| **Ajánlattevő képviselője** | Dr. Pafféri Zoltán Lajos Elnök-vezérigazgató |
| **Ajánlat beérkezésének időpontja:** | 2021. június 1. napja 13 óra 00 perc |
| **A pályázó ajánlata a hasznos kilométerkibocsátás ellentételezésére**  | 696,6 Ft/hasznos km |

A VOLÁNBUSZ Zrt. pályázata a hasznos kilométerkibocsátás ellentételezése tekintetében – a pályázati kiírásban foglaltakkal szemben – az ellentételezési előlegre tett ajánlatot. Ajánlata szerint magasabb összegű ellentételezési igényt is benyújthat, például a bérfejlesztési támogatás tervezettől eltérő folyósítása, vagy a tervezett autóbuszcserék költségei miatt. Az autóbuszok egységes megjelenése, az elektronikus viszonylatszám kijelző rendszer működtetése, továbbá az autóbuszon elhelyezett reklámok tekintetében szintén nem felel meg a pályázati kiírás feltételeinek az ajánlata.

A VOLÁNBUSZ Zrt. által benyújtott ajánlat tehát nem felel meg a pályázati felhívásban és a pályázati kiírásban meghatározott feltételeknek, a pályázatok adatait összegző és a döntés részletes indokolását ismertető, közérdekből nyilvános emlékeztető alapján a pályázat érvénytelen. Az emlékeztető tervezete az előterjesztés 3. sz. melléklete.

Mindezek mellett tájékoztatom a Tisztelt Közgyűlést arról is, hogy a VOLÁNBUSZ Zrt. által közlekedtetni kívánt 44 db autóbusz közül 7 db 2010-es, 7 db 2011-es (melyek jelenleg nem klimatizáltak, de a buszok átalakítását a VOLÁNBUSZ Zrt. vállalta), további 21 db pedig 2014-es, 2 db 2015-ös és 7 db 2020-as évjáratú.

2. pályázó:

|  |  |
| --- | --- |
| **Ajánlattevő megnevezése:** | Blaguss Agora Hungary Kft. |
| **Ajánlattevő székhelye** | 9400 Sopron, Zarándok út 5.  |
| **Ajánlattevő cégjegyzék száma** | Cg. 08-09-014886 |
| **Ajánlattevő képviselője** | Szlávik Gábor ügyvezető |
| **Ajánlat beérkezésének időpontja:** | 2021. június 2. napja 9 óra 31 perc |
| **A pályázó ajánlata a hasznos kilométerkibocsátás ellentételezésére**  | 650 Ft/hasznos km |

A pályázó által benyújtott ajánlat – a 2021. június 15. napján határidőben hiánypótolt, „Utazási feltételekre vonatkozó szabályzat tervezete” beérkezését követően - maradéktalanul megfelel a pályázati felhívásban és a pályázati kiírásban meghatározott feltételeknek, ezért a pályázat - a pályázatok adatait összegző és a döntés részletes indokolását ismertető, közérdekből nyilvános emlékeztető alapján – érvényes. Az emlékeztető részletesen tartalmazza a szolgáltató alkalmasságát igazoló tényeket, a megfelelő színvonalú szolgáltatás nyújtásának garanciáit és a közlekedési szolgáltatót a közszolgáltatási kötelezettség ellátása fejében megillető pénzügyi ellentételezés mértékét.

A Blaguss Agora Hungary Kft. cég központja Sopronban található, működését 2008. októberében kezdte meg. 2012-ben nagy volumenű beruházást valósított meg, melynek eredményeként közel 6.000 m2-en modern autóbusz telephelyet hozott létre, ahol irodái, javítóműhelye, automata autóbuszmosója és saját üzemanyagkútja kapott helyet. A Blaguss Agora Hungary Kft. pályázata szerint a közszolgáltatás elvégzéséhez új Mercedes-Benz gyártmányú autóbuszokat kíván beszerezni 70 %-os mértékben, és további 5 db, a pályázati feltételeknek mindenben megfelelő, használt busz bevonásával kívánja a közszolgáltatást biztosítani, melynek mindegyike megfelel az EURO 6 normának. A szolgáltatás elvégzését 37 darab autóbusz beállításával tervezi (3 darab midi autóbusz, 5 darab csuklós autóbusz, 27 darab szóló autóbusz, 2 darab szóló tartalék autóbusz). Sikeres pályázat esetén saját vagy bérelt telephelyet tart fenn a szerződés teljes időtartama alatt Szombathely közigazgatási határán belül az autóbuszok tárolására. A feladatellátáshoz szükséges autóbuszvezetői csapat toborzása során számít a jelenlegi szolgáltató autóbuszvezető munkatársaira, ugyanakkor a teljes személyi állomány jogfolytonos átvételét nem tervezi.

Javaslom, hogy fentiek alapján Szombathely Megyei Jogú Város Önkormányzata a pályázati eljárást nyilvánítsa eredményesnek, és az Önkormányzat a Blaguss Agora Hungary Kft.-vel kössön közszolgáltatási szerződést Szombathely közigazgatási területén helyi, autóbusszal végzett, menetrendszerinti személyszállítási feladatok 2022. január 1. napjától történő ellátására.

A személyszállítási szolgáltatásokról szóló 2012. évi XLI. törvényben foglaltak alapján, a pályázati kiírásnak megfelelően elkészített közszolgáltatási szerződés tervezetet az előterjesztés 4. mellékletet tartalmazza. A közszolgáltatási szerződés lényeges elemei az alábbiak:

* a közszolgáltatási szerződés 10 éves határozott időtartamra, 2022. január 1. és 2031. december 31. napjáig terjedő időszakra vonatkozik;
* 2022. január 1. napjától az autóbuszok a közszolgáltatási szerződés 1. számú melléklete szerinti menetrend alapján közlekednek;
* a helyi közösségi közlekedés 2022. évi vonaljegy és bérletjegy díjai megegyeznek a jelenleg hatályos, a 460/2012.(XI.29.) Kgy. számú határozattal meghatározott díjakkal;
* az egy hasznos kilométerre vetített ellentételezés mértéke 650 Ft/km, mely összeg 2023. évtől a tárgyévet megelőző év KSH által közzétett fogyasztói árindex mértékével korrigálásra kerül;
* az éves hasznos kilométer teljesítmény 1.789.218 km, melynek 10 %-áig (178.922 km) terjedően téríthető meg a menetrend teljesítéséhez szükséges önkezelési kilométer;
* a szolgáltatásért fizetendő ellentételezés 2022. évre vonatkozó összege a 10 %-os önkezelési kilométer kibocsátás figyelembe vételével: 1.279.291.000,- Ft;
* amennyiben az ellentételezés a jövőben bármilyen okból kifolyólag (pl.: jogszabályváltozás) ÁFA-fizetési kötelezettséget keletkeztet, úgy ezen ellentételezés tekintetében a felek egymással elszámolnak. Az elszámolás alapján a Megrendelő megfizeti a már (az ÁFA fizetési kötelezettséggel érintett időszakban) teljesített hasznos kilométer után már megfizetett/járó ellentételezés összege és (a Szolgáltató ajánlatában ÁFÁ-s árként megadott) az 585,-Ft+ÁFA/hasznos km ellentételezés alapján számított összeg különbözetét. A Szolgáltató az 585,-Ft+ÁFA/hasznos km ellentételezési összeg vonatkozásában nem érvényesítheti az addig eltelt időszakra vetített fogyasztói árindex mértékét;
* változatlan, egy kilométerre vetített ellentételezés mellett, a szerződés teljes időtartama alatt jogosult az Önkormányzat a szombathelyi menetrend hasznos kilométerkibocsátásától való eltérésre a menetrend módosításával, +/- 15 % mértékben;
* Szolgáltató a tárgyévet követő év május 31. napjáig az előző évi közszolgáltatási tevékenységéről, a jelen közszolgáltatási szerződés teljesítésével kapcsolatos tapasztalatairól összevont jelentést, negyedévente egyszerűsített beszámolót, minden hónapban, a tárgyhónapot követő 5. munkanapig havi adatszolgáltatást készít. A havonta készülő adatszolgáltatás alapján a Szolgáltató részére a havi ellentételezés összegét a tárgyhónapot követő hónap 20. napjáig az Önkormányzat átutalással megfizeti;
* 2022. évtől egyetlen forgalomba állított busz életkora sem haladja meg a 12 évet, 2024. évtől a közszolgáltatási szerződés időtartama alatt egyetlen forgalomba állított autóbusz életkora sem haladja meg a 8 évet;
* 2024. évtől valamennyi, a jelen közszolgáltatási szerződés tárgyát képező szolgáltatás biztosításába bevont autóbusznak meg kell felelni az EURO6-os környezetvédelmi normának
* a közszolgáltatási szerződés teljes időtartama alatt a szolgálatásba kizárólag klímával felszerelt, alacsonypadlós vagy alacsony belépésű autóbusz kerül üzembeállításra;
* a szolgáltatás teljesítésébe bevont autóbuszokon a Szolgáltató elektronikus viszonylatszám kijelző rendszert és hangos belső utas-tájékoztató rendszert működtet;
* 2023. január 1. napjától elektronikus jegyrendszer és online menetrend kerül bevezetésre;
* a Szolgáltató az autóbuszokon és 3 helyszínen (az Éhen Gyula téren, a Domus Áruháznál, Thököly u. „Városháza” elnevezésű megállóhelyen) GPS alapú utastájékoztató rendszert üzemeltet a jelen közszolgáltatási szerződés teljes időtartama alatt;
* a Szolgáltató az Éhen Gyula téren forgalomirányításra, jegyértékesítésre szolgáló munkaállomásokat alakít ki az intermodális közlekedési csomópont tervezett megvalósításáig ideiglenes, esztétikus konténerekből;
* a jegy – és bérletárak megállapítása az Önkormányzat kizárólagos jogköre, azzal, hogy ha az Önkormányzat a Szolgáltató előzetes hozzájárulása nélkül a szerződés megkötésének időpontjában érvényes jegy – vagy bérletárakat 5 %-ot meghaladó mértékben csökkenti, úgy a csökkentés időpontját követően az Önkormányzat köteles - az éves beszámoló alapján - ezen intézkedésből kifolyólag bekövetkezett, az intézkedést megelőző évben a Szolgáltatóhoz befolyt bevételek alapján számított bevételcsökkenést 95 % mértékben a Szolgáltatónak egy összegben, az intézkedést követő év június 30. napjáig megtéríteni;
* a közszolgáltatási szerződés hibás teljesítésként határozza meg a menetrendnél korábbi közlekedést és a menetrendhez képest késett közlekedést. A hibás teljesítés tényének megállapításánál mindkettő esetben kizárólag az induló állomásról való indulás időpontja tekinthető kiindulópontnak. A mindenkori menetrendben szereplő induló állomási indulási időhöz képest 5 percnél nagyobb mértékű késett, vagy 2 percnél nagyobb mértékű korábbi indulás esetén beáll a Szolgáltató kötbérfizetési kötelezettsége, kivéve, ha bizonyítja, hogy a késedelem neki fel nem róható okból vagy érdekkörén kívül álló okból (például a forgalmi helyzetből) következett be. A kötbér mértéke minden hibásan teljesített menetrendszerinti hasznos kilométerre vonatkozóan a hibás teljesítéssel érintett szakaszra vonatkozó ellentételezési igény 1 kilométerre eső összegének 1,5 szerese;
* a közszolgáltatási szerződés rendkívüli felmondásának okait a szerződés 109. pontja tartalmazza;
* ha bíróság jogerős döntésében megállapítja, hogy bármelyik fél jogszerűtlenül szüntette meg egyoldalúan jelen közszolgáltatási szerződést, úgy a szerződést jogszerűtlenül felmondó fél köteles a másik fél számára a felmondás időpontjában érvényes menetrend alapján, a közszolgáltatási szerződés (felmondás időpontjától számított) hátralévő időtartamára számított ellentételezés 30 % -ának megfelelő összeget egy összegben, a bírói ítélet jogerőre emelkedésétől számított 60 napon belül kárátalányként megfizetni.

Tekintettel arra, hogy a menetrend átfogó felülvizsgálatára 2012. év óta nem került sor, továbbá megkereséseiben a VOLÁNBUSZ Zrt. is kezdeményezte, ezért ennek előkészítését meg kell kezdeni.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjen.

**Szombathely, 2021. június „ ”**

 **/: Dr. Nemény András :/**

**I.**

**HATÁROZATI JAVASLAT**

**….…./2021. (VI.24.) Kgy. számú határozat**

Szombathely Megyei Jogú Város Közgyűlése a „Javaslat a helyi közösségi közlekedéssel kapcsolatos döntések meghozatalára” című előterjesztést megtárgyalta, és felkéri a polgármestert, hogy kezdeményezzen egyeztető tárgyalásokat a VOLÁNBUSZ Zrt-vel a 2020. és 2021. évi ellentételezés mértékéről.

**Felelős:** Dr. Nemény András, polgármester

 Dr. Horváth Attila, alpolgármester

Horváth Soma, alpolgármester

 Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** 2021. szeptember 30.

**II.**

**HATÁROZATI JAVASLAT**

**….…./2021. (VI.24.) Kgy. számú határozat**

Szombathely Megyei Jogú Város Közgyűlése a „Javaslat a helyi közösségi közlekedéssel kapcsolatos döntések meghozatalára” című előterjesztést megtárgyalta, a személyszállítási szolgáltatásokról szóló 2012. évi XLI. törvény 23. § (8) bekezdése szerinti emlékeztetőt az előterjesztés 3. sz. melléklete szerinti tartalommal elfogadja.

**Felelős:** Dr. Nemény András, polgármester

 Dr. Horváth Attila, alpolgármester

Horváth Soma, alpolgármester

 Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője)

**Határidő:** azonnal

**III.**

**HATÁROZATI JAVASLAT**

**….…./2021. (VI.24.) Kgy. számú határozat**

Szombathely Megyei Jogú Város Közgyűlése a „Javaslat a helyi közösségi közlekedéssel kapcsolatos döntések meghozatalára” című előterjesztést megtárgyalta, a személyszállítási szolgáltatásokról szóló 2012. évi XLI. törvény 23. § (8) bekezdése szerinti, a közgyűlés által elfogadott emlékeztetőben foglaltak alapján a VOLÁNBUSZ Zrt. pályázatát érvénytelennek, a Blaguss Agora Hungary Kft. pályázatát érvényesnek, a pályázati eljárást eredményesnek nyilvánítja.

A Közgyűlés a közszolgáltatási szerződést az előterjesztés 4. sz. melléklete szerinti tartalommal jóváhagyja, és felhatalmazza a polgármestert annak aláírására.

**Felelős:** Dr. Nemény András, polgármester

 Dr. Horváth Attila, alpolgármester

Horváth Soma, alpolgármester

 Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal